LIETUVOS RESPUBLIKOS

ŠVIETIMO IR MOKSLO MINISTRO

ĮSAKYMAS

DĖL ŠVIETIMO IR MOKSLO MINISTRO 2004 M. LAPKRIČIO 3 D. ĮSAKYMO NR. ISAK-1717 „DĖL KVALIFIKACINIŲ REIKALAVIMŲ APSKRIČIŲ VIRŠININKŲ IR SAVIVALDYBIŲ ADMINISTRACIJŲ ŠVIETIMO PADALINIŲ VADOVAMS IR SPECIALISTAMS SĄRAŠO“ PAKEITIMO

2011 m. gruodžio 27 d. Nr. V-2547

Vilnius

Pakeičiu Lietuvos Respublikos švietimo ir mokslo ministro 2004 m. lapkričio 3 d. įsakymą Nr. ISAK-1717 „Dėl Kvalifikacinių reikalavimų apskričių viršininkų ir savivaldybių administracijų švietimo padalinių vadovams ir specialistams sąrašo“ (Žin., 2004, Nr.162-5932) ir išdėstau jį nauja redakcija:

„LIETUVOS RESPUBLIKOS ŠVIETIMO IR MOKSLO MINISTRAS

ĮSAKYMAS

DĖL KVALIFIKACINIŲ REIKALAVIMŲ SAVIVALDYBIŲ ADMINISTRACIJŲ ŠVIETIMO PADALINIŲ VADOVAMS IR SPECIALISTAMS APRAŠO PATVIRTINIMO

Vadovaudamasis Lietuvos Respublikos švietimo įstatymo (Žin., 1991, Nr. 23-593; 2011, Nr. 38-1804) 56 straipsnio 5 punktu,

tvirtinu Kvalifikacinių reikalavimų savivaldybių administracijų švietimo padalinių vadovams ir specialistams aprašą (pridedama)“.

Švietimo ir mokslo ministras	Gintaras Steponavičius

PATVIRTINTA

Lietuvos Respublikos

švietimo ir mokslo ministro

2004 m. lapkričio 3 d. įsakymu

Nr. ISAK-1717

(Lietuvos Respublikos

švietimo ir mokslo ministro

2011 m. gruodžio 27 d. įsakymo

Nr. V-2547 redakcija)

KVALIFIKACINIŲ REIKALAVIMŲ SAVIVALDYBIŲ ADMINISTRACIJŲ ŠVIETIMO PADALINIŲ VADOVAMS IR SPECIALISTAMS APRAŠAS

I. BENDROSIOS NUOSTATOS

1. Kvalifikacinių reikalavimų savivaldybių administracijų švietimo padalinių vadovams ir specialistams aprašas (toliau – aprašas) nustato specialiuosius kvalifikacinius reikalavimus valstybės tarnautojams – savivaldybių administracijų švietimo padalinių vadovams ir švietimo specialistams (toliau – švietimo padalinių vadovai ir specialistai). Specialieji kvalifikaciniai reikalavimai įrašomi į švietimo padalinių vadovų ir specialistų pareigybių aprašymus.

2. Bendruosius reikalavimus švietimo padalinių vadovams ir specialistams nustato Lietuvos Respublikos valstybės tarnybos įstatymo (Žin., 1999, Nr. 66-2130; 2002, Nr. 45-1708) 9 straipsnis.

3. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme (Žin., 1991, Nr. 23-593; 2011, Nr. 38-1804).

II. SPECIALIEJI KVALIFIKACINIAI REIKALAVIMAI

4. Švietimo padalinių vadovai ir specialistai privalo:

4.1. turėti pedagogo kvalifikaciją, ne mažesnį kaip 5 metų pedagoginio darbo stažą;

4.2. atsižvelgiant į pareigybės paskirtį, veiklos sritis ir funkcijas, atitinkamu lygiu mokėti užsienio kalbą (kalbas). Mokėjimo lygis nustatomas vadovaujantis 2004 m. gruodžio 15 d. Europos Parlamento ir Tarybos sprendimu Nr. 2241/2004/EB dėl bendros Bendrijos sistemos siekiant užtikrinti kvalifikacijų ir gebėjimų skaidrumą (Europasas);

4.3. mokėti naudotis informacinėmis technologijomis;

4.4. mokėti rengti dokumentus pagal Dokumentų rengimo taisykles, patvirtintas Lietuvos Respublikos vyriausiojo archyvaro 2011 m. liepos 4 d. įsakymu Nr. V-117 (Žin., 2011, Nr. 88-4229), ir Dokumentų tvarkymo ir apskaitos taisykles, patvirtintas Lietuvos Respublikos vyriausiojo archyvaro 2011 m. liepos 4 d. įsakymu Nr. V-118 (Žin., 2011, Nr. 88-4230);

4.5. gerai mokėti lietuvių kalbą, jos mokėjimo lygis turi atitikti Valstybinės kalbos mokėjimo kategorijų, patvirtintų Lietuvos Respublikos Vyriausybės 2003 m. gruodžio 24 d. nutarimu Nr. 1688 (Žin., 2003, Nr.123-5618), reikalavimus;

4.6. gebėti sklandžiai ir argumentuotai dėstyti mintis žodžiu ir raštu, mokėti valdyti, kaupti, sisteminti, apibendrinti informaciją, dirbti komandoje, teikti konsultacijas.

5. Be 4 punkte išvardytų reikalavimų, švietimo padalinių vadovai privalo:

5.1. turėti ne mažesnę kaip 2 metų vadybinę patirtį švietimo sistemoje (švietimo organizavimo ir (ar) švietimo priežiūros patirtį, įgytą viešojo administravimo institucijoje arba einant švietimo įstaigos vadovo, jo pavaduotojo ugdymui, ugdymą organizuojančio skyriaus vedėjo pareigas);

5.2. gebėti planuoti ir organizuoti padalinio darbą, vykdant Savivaldybių administracijų švietimo padalinių bendruosiuose nuostatuose, patvirtintuose Lietuvos Respublikos Vyriausybės 2004 m. vasario 5 d. nutarimu Nr. 128 (Žin., 2004, Nr. 21-643; 2011, Nr. 78-3822), nustatytas funkcijas;

5.3. žinoti švietimą, valstybės tarnybą, viešąjį administravimą, vietos savivaldą reglamentuojančius Lietuvos Respublikos įstatymus, Vyriausybės nutarimus, švietimo ir mokslo ministro įsakymus bei kitus teisės aktus, gebėti juos taikyti praktiškai.

6. Be 4 punkte išvardytų reikalavimų, specialistai privalo:

6.1. turėti ne mažesnę kaip 1 metų vadybinę patirtį švietimo sistemoje (švietimo organizavimo ir (ar) švietimo priežiūros patirtį, įgytą viešojo administravimo institucijoje arba einant švietimo įstaigos vadovo, jo pavaduotojo ugdymui, ugdymą organizuojančio skyriaus vedėjo pareigas);

6.2. gebėti vykdyti Savivaldybių administracijų švietimo padalinių bendruosiuose nuostatuose nustatytas funkcijas;

6.3. žinoti švietimą reglamentuojančius Lietuvos Respublikos įstatymus, Vyriausybės nutarimus, švietimo ir mokslo ministro įsakymus bei kitus teisės aktus, gebėti juos taikyti praktiškai.

_________________